Liviu Iolu, candidatul PLUS la Primăria Iași, atac dur la PNL: ”Un blat ordinar, o palmă dată ieșenilor care se plâng de incompetența și incapacitatea lui Chirica”

Liviu Iolu, candidatul PLUS la Primăria Iași, critică dur într-o postare pe Facebook anunțul făcut de un parlamentar liberal potrivit căruia PNL Iași a bătut palma cu actualul primar, Mihai Chirica (ex-PSD), ca să-l susțină pentru un nou mandat.

”Veriga lipsă dintre PSD și PNL a fost găsită în persoana lui Mihai Chirica. El reface, de azi, lanțul de iubire dintre cele două partide. E un blat ordinar pe care PNL îl face în speranța că va câștiga câteva voturi în plus mizând pe primarul în funcție. O renunțare de neînțeles, un troc între politicienii vechi care conduc rețele locale de corupție de ani de zile. E și o palmă dată ieșenilor care se plâng de incompetența și incapacitatea lui Chirica de a administra un oraș cu un buget foarte mare”, a scris Iolu pe Facebook.

Candidatul PLUS la primăria Iașului amintește și de problemele cu legea ale lui Chirică: ”PNL a hotărât să-l adopte pe Chirica în ciuda problemelor de integritate ale acestuia. Situația juridică a primarului, cercetat în mai multe dosare, e cunoscută. Sper că, înaintea deciziei, șefii PNL au citit cum Chirica și-a pus o casă de 700.000 de euro pe numele copilului de câteva luni pentru a-și ascunde niște bani pe care nu-i poate justifica. Sper că șefii PNL au citit investigațiile de presă pe care jurnaliștii ieșeni le-au făcut în ultimii ani”.

Liviu Iolu susține că apropierea dintre PNL și Chirică este ”dovada clară a afacerilor transpartinice care au distrus România în ultimii 30 de ani. PNL și PSD dovedesc că nu există cu adevărat partide politice ci doar interese de afaceri. Când ai nevoie te înscrii în PSD, când se schimbă vremurile treci la PNL. Important e să râmâi mereu la butoane”.

Liviu Iolu și Cosette Chichirău (USR) se confruntă pentru a deveni candidatul Alianței USR PLUS la alegerile locale pentru Iași.

Foto: Liviu Iolu / Facebook